
Det sande og det bedre i ethvert folk er snarest det, som ikke føjer sig ind under det kollektive subjekt, men som så vidt muligt modsætter sig det.1


Theodor W. Adorno





1 Citat fra artiken Auf die Frage: Was ist deutsch (Svar på spørgsmålet: Hvad er tysk) i Stichworte. Kritische Modelle 2 (1969).

INDLEDNING


Når et begreb som ”danske værdier” for tiden dukker op i medierne og i den politiske og offentlige debat, er det givetvis, fordi sådanne ”værdier” befinder sig i en forsvinden væk fra at være klart synlige, ned under ideernes horisontlinje og ikke længere skinner dagklart som en gylden sommersol over det danske land og dets befolkning.


En grundigere undersøgelse af spørgsmålet om, hvad der er det særligt danske, eller hvad der er ”danske værdier”, kan uden tvivl give øget erkendelse af denne problematik og bidrage til at reducere tvivlen angående spørgsmålet, hvad der måtte være af almen værdi for det danske samfund og dets borgere.


Svaret på dette spørgsmål er relevant, skønt det ikke sjældent afvises som diffust og futilt, som umuligt at besvare, da der tilsyneladende ikke lader sig sætte bestemte grænser for, hvad der måtte blive betragtet som særligt dansk. Eksempelvis er kristendommen i Danmark af dels mellemøstlig-jødisk, dels af græsk og dels af tysk, luthersk-evangelisk, protestantisk oprindelse. Påvirkningen fra det antikke Grækenland, det antikke Rom, den italienske renæssance, den franske, engelske og tyske oplysningstid, den tyske romantiske litteratur og filosofi osv. er i det hele taget meget betydelig, det gælder historisk set ligeledes sproglig påvirkning fra især Tyskland.


Det anses ligeledes for forgæves at bestemme, hvad der er særligt dansk, af den grund, at man som statsborger kan være dansk på mangfoldige kulturelle, etniske, religiøse og politiskholdningsmæssige måder.


At søge det særligt danske betragtes desuden fra nogle sider som nærmest politisk suspekt, fordi det, rigoristisk defineret, kunne føre til en grad af afvisning eller udelukkelse af holdninger, overbevisninger, tro og kultur og muligvis i værste fald af personer, som måtte blive anset som ikke særegent dansk.


Det må da uden tvivl også medgives, at en entydig definition af det danske ikke er mulig og ejheller ønskelig, fordi den uvilkårligt ville udelukke noget og nogen, som meget vel for en dybere granskning kunne anses for danske, og omvendt inkludere noget og nogen, hvis genuine kongenialitet med ”danske værdier” muligvis ved nærmere eftertanke kunne betvivles. Skal det for eksempel betragtes som særligt dansk at ønske fremmedord væk fra det danske sprog, skønt mange fremmedord ville kunne betragtes som en berigelse af sproget? Dersom såkaldt ”danske værdier” skal undgå at blive etableret som stereotyper, der, såfremt de får magt som de har agt, som konsekvens dårligt kan undgå at have følger i retning af borgernes konformitet, konventionalitet og uselvstændighed, så bør entydige definitioner undgås.


Men akkurat ligesom det danske sprog ikke lader sig spærre inde af en uforanderlig ordbog, af uforanderlige retskrivningsregler og en fastlagt, for alle danskere ens mundtlig udtale og ikke desto mindre lader sig identificere som dansk sprog til forskel fra, men i et tolerant og ovenikøbet meget åbent forhold til alle andre sprog, således kan det særegent danske utvivlsomt med en god del rimelighed identificeres eller (gen)kendes uden vel at mærke at føre til en forgriben sig på anderledes tænkende mennesker og personer af anden kulturel opfostring og observans.


Den arbejdstese skal således fremsættes her, at netop tolerancen over for personers, kulturers og holdningers særegenhed er et særkende ved det genuint danske, men også, at modvilje imod oplysning, frihed og ret strider imod det. Det kan ligefrem påstås, at det særegent danske også er særdeles internationalt orienteret.


Såfremt begreberne ”danske værdier” og ”det særligt danske” skal tilmåles en mere forpligtende relevans og ikke bare være mere eller mindre tilfældige og subjektive meninger eller have et tilfældigt og subjektivt tilhørsforhold til forskellige personer eller grupper, må de henføres til entiteter, der besidder en tilstrækkeligt høj grad af objektivitet. At kalde frikadeller eller stegt flæsk og persillesovs for almene ”danske værdier”, ville eksempelvis have en tilfældighedens karakter, skønt disse retter med flere sikkert med al rimelighed kan kaldes for dansk mad. At tilskrive den danske befolkning en bloc demokratiske ”værdier” ville i princippet også have en tilfældighedens karakter og være afhængigt af varierende subjektive og altså ikke nødvendigvis egale holdninger i befolkningen.


Danske ”værdier” må således have en gyldighed for det danske samfund som helhed, en gyldighed uden hvilken det danske samfund vel at mærke ville være et grundlæggende, helt andet, end det er nu i dag. Danske ”værdier” må så at sige nærmest have karakter af at være væsensegenskaber, være essentielle træk (skønt immervæk historisk tilblevne træk) ved det danske samfund, der ikke lader sig afskaffe uden at få den konsekvens, at Danmark i givet fald så ikke længere ville være Danmark eller i hvert fald ville være et helt andet Danmark – og utvivlsomt ”værdimæssigt” af ringere beskaffenhed – end det, der findes i dag, ville være et komplet ukendeligt Danmark. Ja, man kunne utvivlsomt med ikke ringe berettigelse hævde, at de fleste af de ”værdier”, som i dag kunne anses for ”danske værdier”, ikke lader sig bortskaffe uden den følge, at det samfund, der kommer ud af en sådan bortskaffelse, måske nok i en vis forstand kunne kalde sig dansk, men næppe i højere grad ville basere sig på, hvad der med rette kunne kaldes for ”værdier”, om end vel nok på sådan noget som praktisk anvendelige og gavnlige sædvaner, traditioner, ritualer, skikke, moralske bud, etiske maksimer og juridiske love.


Det må understreges, at begrebet ”det særligt danske” ikke primært har den betydning, at det henviser til noget, som udelukkende eller næsten kun eksisterer i Danmark og for danske forhold, og som har sin oprindelse i Danmark. Begrebet har derimod den altoverskyggende betydning, at det henviser til noget, der har en helt grundlæggende og irreversibel – altså en særlig – vigtighed for det danske samfund in toto.


Hvad skal man da ty til, såfremt begrebet ”danske værdier”, det muligvis særegent, genuint danske, skal undersøges? Det er en basal opfattelse i denne bogs sammenhæng, at, dersom undersøgelsen ikke skal havarere for enden af en blindgyde, må der i første række tyes til dokumenter af forholdsvis håndfast karakter, hvis fremstilling evident baserer sig på helt fundamentale ”danske værdier”, på ideer, som det danske samfund grundlæggende og uigenkaldeligt hviler på. Derfor finder denne undersøgelse, at Det Danske Riges Grundlov af 1953 er et tilstrækkeligt fundamentalt og oplysende dokument for en undersøgelse af, hvad ”danske værdier” måtte være og ikke mindst ikke måtte være.


Denne bog indskrænker sig imidlertid ikke til undersøgelsen af, hvilke bestemmelser Grundloven direkte og umiddelbart formulerer; den har tillige og primært til hensigt at analysere og tyde de iboende, dybere og videre perspektiver, hvad angår disse værdiers forbindelse med og indflydelse på den danske nutidskultur. Idéhistoriske og historiske perspektiver vil blive inddraget ad hoc i de enkelte kapitler og afsnit, og derudover fremstilles et oversigtskapitel over vigtigere idéhistoriske perspektiver på det særegent danske.


Endelig skal det påpeges, at værdier som sådanne, der per definition har status af at være idealer, på ingen måde nødvendigvis er det samme som de holdninger og handlinger, der indehaves og finder sted i det praktiske, danske hverdagsliv, uagtet at idealerne er baseret på dansk lovgivning. Det er helt afgørende, skønt i grunden en selvfølge, at ”danske værdier” ikke på forhånd gør hverken den enkelte danskers eller summen af alle danskeres holdninger endsige handlinger dadelfri, eller på nogen måde på forhånd udmærker nogen dansk enkeltperson eller det ganske danske land i forhold til en hvilken som helst udlænding eller et hvilket som helst andet land i verden.










KAPITEL 1


SPROGET


Det danske sprog er ikke en del af selve Grundloven, der ikke desto mindre helt og holdent er affattet på dansk. Man kan derfor nemt overse det danske sprogs betydning for Grundloven i og med, at sproget ikke er lovfæstet deri. Men dansk sprog er trods dette et uomgængeligt fundament for Grundloven, det er den sproglige grund, som denne lov uantasteligt står på. Uden det danske sprog gives der ingen dansk Grundlov; Grundloven lader sig kun retmæssigt og passende præcist fortolke på grundlag af det danske sprog. Oversættelser af den til andre sprog vil kun kunne være tilnærmelsesvist nøjagtige, sådan som det er enhver oversættelses nødvendige lod. Og ikke mindst i forbindelse med fortolkning af love i almindelighed og grundlove og konstitutioner i særdeleshed er det sprog, som de pågældende love er affattet på, principielt af vital og uerstattelig betydning.


At Grundloven helt og holdent er affattet på dansk, henviser tydeligvis til, at dansk er det sprog, som ikke blot i alle offentlige anliggender i Danmark som fx lovgivning, administration, retsvæsen og undervisningsvæsen, men også i alle andre ytringer i og til samfundet i almindelighed som eksempelvis i skøn- og faglitteratur, altovervejende bør være selve det sprog, der anvendes. Det ligger implicit i Grundloven, at dansk er danskernes sprog, at det er det sprog, som først og fremmest burde tales og skrives i Danmark, når der ikke er tale om for eksempel private forhold hos herboende udlændinge. Dansk er det sprog med dets nuancer og konnotationer, som danskerne altovervejende forstår sig selv og verden igennem; endog når vi taler et fremmedsprog, relaterer vi det uvilkårligt til og forstår vi det primært igennem det danske sprog og vores danske samfundsmæssige og kulturelle baggrund, som vi er vokset intimt op og opfostret med, nærmest som et fysisk, vitalt organ.


Dette er vel at mærke på ingen måde ensbetydende med, at dansk skøn- og faglitteratur i oversættelse ikke skal berige mennesker i udlandet, meget gerne på så mange sprog som muligt. Ejheller betyder det, at danskere ikke skal lære sig at tale, skrive og læse fremmedsprog; men fremmedsprog er og forbliver at betragte som et, vel at mærke på alle måder særdeles givtigt og helt uundværligt, supplement til det væsentligste sprog i Danmark, som er dansk.


Når et så fundamentalt aktstykke for menneskers frihed, velfærd og fællesskab, som Grundloven er, er affattet på dansk, fremviser det fuld tillid til det danske sprogs præcision, klarhed og tydelighed og til dets evne til at udtrykke, hvad der må betragtes som ret, rimelighed og sandhed, og dermed også til at fremstille æstetisk skønne og moralsk plausible ytringer i skrift og tale. Man kan utvivlsomt overbevise sig selv om det danske sprogs storslåede evner til æstetisk og etisk, præcis, elegant og skøn fremstilling blot ved at læse Holberg og Kierkegaard 2. Det, at Grundloven er affattet på dansk og ikke på et af nogle eventuelt formodet finere eller mere egnede sprog som fransk, tysk eller engelsk, betyder de facto et adelsmærke og er at betragte som en udmærkelse af det danske sprog. Når Grundloven lader sig formulere på dansk, betyder det i grunden, at alt væsentligt i denne verden og uden for denne i princippet lader sig udtrykke på dansk.


Grundloven peger implicit på, at det danske sprog er en helt central byggesten i og for det danske samfund; denne lov, der formulerer de danske statsborgeres grundlæggende rettigheder og pligter, fandtes ikke uden det danske sprog. Det er således ingen tilfældighed, at loven er formuleret på dansk. Var tysk, fransk eller engelsk sprog mere egnet til at fremstille de danske borgeres fundamentale rettigheder, var loven givetvis formuleret på et eller flere af disse sprog, ja burde endog være det. Men kun det danske sprog kan udtrykke tilfredsstillende, hvad loven vil sige, hvad der er dens ånd og bogstav.


Grundloven og dermed det danske samfund og borgernes fælles liv bygger altså i endda meget høj grad på det danske sprog.





2 Søren Kierkegaard kommenterer i øvrigt i dette citat det danske sprogs kapacitet: ”Nogle af mine landsmænd mener, at modersmålet ikke skulle være dygtigt til at udtrykke vanskelige tanker. Dette synes mig en besynderlig og utaknemlig mening”. Stadier på livets vej, 1845 (dendanskesprogkreds.dk). Han udtaler sig også om sit nære tilknytningsforhold til sit sprog: "Jeg føler mig lykkelig ved at være bunden til mit Modersmaal, bunden som maaskee kun Faa er det, bunden som Adam var til Eva, fordi der ingen anden Qvinde var (...)”, ibid. (teol.ku.dk/skc).

